书名:《卫生宝鉴》 作者:罗天益
癸丑岁.予随王府承应至瓜忽都地面住冬.有博兔赤马刺.约年三旬有余.因猎得兔.以火炙食之.各人皆食一枚.惟马刺独食一枚半.抵暮至营.极困倦渴.饮 乳斗余.是夜腹胀如鼓.疼痛闷乱.卧而欲起.起而复卧.欲吐不吐.欲泻不泻.手足无所措.举家惊慌.请予治之.具说饮食之由.诊其脉.气口大一倍于人迎.乃应食伤太阴经之候也.右手关脉又且有力.盖烧肉干燥.因而多食则致渴饮.干肉得 乳之湿.是以滂满于肠胃.肠胃乃伤、非峻急之剂则不能去.遂以备急丸五粒.觉腹中转失气.欲利不利.复投备急丸五粒.又与无忧散五钱.须臾大吐.又利十余行.皆物与清水相合而下.约二斗余.腹中空快.渐渐气调.至平旦.以薄粥饮少少与之.三日后.再以参术之药调其中气.七日而愈.或曰.用峻急之药.汝家平日所戒.今反用之何也.予对曰.理有当然.不得不然.内经曰.水谷入口.则胃实而肠虚.食下则肠实而胃虚.更虚更实.此肠胃传化之理也.今饮食过节.肠胃俱实.胃气不能腐熟.脾气不能运化.三焦之气不能升降.故成伤也.大抵内伤之理.伤之微者.但减食一二日.所伤之物自得消化.此良法也.若伤之稍重者.以药.内消之.伤之大重者.以药除下之.痹论有云、阴气者静则神藏.躁则消亡.饮食自倍.肠胃乃伤.今因饮食太过.使阴气躁乱.神不能藏.死在旦夕矣.孟子云.若药不瞑眩.厥疾弗瘳.峻急之剂.何不可用之有.或者然之.